***ГОДИШЕН ОТЧЕТ ЗА 2019 Г.***

***ЗА ДЕЙНОСТТА НА НАРОДНО ЧИТАЛИЩЕ***

***„Н.Й.ВАПЦАРОВ - 1925 Г.” С. ЕКЗАРХ АНТИМОВО***

***ЗА ПЕРИОДА 1.01.2019 – 31.12.2019 Г.***

 ***Уважаеми читалищни деятели,***

 Измина още една година от дейността на Народно читалище „Н.Й.Вапцаров-1925 г.”. На днешното годишно отчетно събрание, председателят и читалищното настоятелство дават отчет за дейността си през изминалата 2019 година. Годината бе изпълнена с разнообразна дейност, с много осъществени изяви и значима културно-масова дейност. Това бе период, в който се опитвахме не само да съхраним наследената читалищна дейност, да запазим фолклорния състав, лазарската група и коледарската група, но и да ги осъвременим и обогатим, водени от стремежа за утвърждаване ролята на читалището, като водеща културна институция в духовния живот на нашето село.

 Читалището е мястото, където деца и възрастни изучават културно-историческото наследство на родния край, занимават се с творчество и ползват различни видове услуги. За нас винаги е било важно да надграждаме позиции и традиции,защото освен хранилище на местни - бит и култура, читалището е и иновативна организация, която се развива, отчитайки приоритети на днешния ден.

 През 2019 година читалището осъществяваше дейността си със заложените програмни цели съгласно Устава на читалището. Основните насоки в работата ни бяха свързани с поддържане авторитета и надграждане на дейността в читалището чрез създаване на условия за изява на действащата към читалището фолклорна група, с поддържане на материалната база. В рамките на субсидирания бюджет подпомагахме и финансово обезпечихме нормалното функциониране на фолклорната група. И през 2019 година нашите

 ***ОСНОВНИ ЦЕЛИ БЯХА:***

\* Отстояване и обогатяване на културната дейност на читалището;

\* Съхранение и развитие на читалищната библиотека;

\* Разширяване сътрудничеството между читалищата в общината;

\* Превръщане на читалището в информационен център;

\* Обогатяване репертоара на фолклорната група.

\* Съхраняване на народните обичаи и традиции;

\* Развитие на етнографския музей и художествената галерия;

\* Работа по проекти;

 **I**. Основна за читалището и с днешна дата си остава ***библиотечно-информационната дейност.*** Читалищната библиотека, винаги е била зависима пряко от съвременните тенденции, но с желание за по-широк достъп на читатели до нея. Всяка година при разпределянето на бюджета, читалищното настоятелство заделя фонд за обогатяване на библиотеката с нова литература. За 2019 г. бяха закупени 94 броя нови книги и дарени от населението – 184 броя. И така към края на 2019 година, библиотеката при читалището разполагаше с фонд – 6702 броя книги, като за задоволяване потребностите на читателите, читалището бе абонирано със следните издания: вестници - „Земя”, „Читалищен вестник”, „Пенсионери”, безплатно получавахме вестниците: „Карнобатски глас”, „Тракия” и „Ахинора-2006”, за малките читатели бе направен абонамент на сп. „Бърборино”. Вече 16 години, ежемесечно читалището издава вестник „Екзархантимовска светлина”, който става достояние не само на екзархантимовци, но и на други наши читатели из страната.

 При население от 1108 човека в селото ни, като част от него са извън граница, потребителите за 2019 година са – 65 бр., от тях до 14 год. възраст – 25. Разпределянето по основни групи е: учащи – 29, пенсионери – 32, специалисти -4. Всички те, са направили - 470 посещения и са заели - 1054 бр. книги в т.ч. детска худ. литература - 496, художествена литература за възрастни - 543, география - 4, изкуство - 1, медицина – 1, обществени науки - 2, общ отдел - 7. През изминалата година прави впечатление увеличения брой посещения и броя на заетите книги. Иска ни се това да е един добър показател и занапред, което означава, че читалищната библиотека е намерила възможност да приобщи читателите към книгите и ползването на библиотеката като информационен център за знания.

 ***II. ИЗДАТЕЛСКА ДЕЙНОСТ***

Важен дял от културно-просветната ни дейност заема ежемесечното издаване на читалищния вестник „Екзархантимовска светлина”.

 Неговото начало започва през 1993 год., когато група ентусиазирани младежи основават литературния кръжок към читалището и техните лирични изяви намират отражение в писаното слово. Пример дава младата учителка Катя Георгиева, която издава в-к „Звънче”. След него с помощта ѝ, и с активното участие на учителя Георги Георгиев, подпомогнати от читалищното настоятелство, кръжока прераства в литературен клуб носещ името „Петя Дубарова”, в който се включват и талантливи самодейци. Колективните им усилия се увенчават с успех. Започва издаването на читалищен вестник „Екзархантимовски славей”, който по-късно е преименуван на името на старото читалище „Светлина”, а след това със съдействието на училищния директор Слав Славов по страниците на периодичния печат се появява вестник озаглавен „Екзархантимовска светлина”. Повече от 17 години по неговите страници намират отражение отпечатаните статии, разкази, стихотворения, събития от ежедневието и духовния живот на читалището, трудовия живот на селото. По страниците му оживява фолклора, народния бит, родословието, празници, обичаи и традиции, приказки и легенди, спомени и предания, научни статии, новости и много житейски съдби. Издаването на вестника е на доброволни начела. В него участват всички, които имат желание и възможност за изява. През изминалата година бяха отпечатани 8 броя с участието на: Мина Пеева, Мара Хр. Друмева, Петя Костадинова, Славка Христова, Денка Петрова, Таня Павлова, Георги Георгиев, Владимир Павлов, Стела Кандахерова, Елена Тодорова, Гинка Димитрова, Марияна Георгиева, Байчо Иванов, писателите: Стоян Георгиев, Анатолий Петров, карикатуриста Жейно Жейнов, Професорите: Жеко Кунев, Паскал Желязков, Надежда Илчева и др. Материали на членове от литературния ни клуб бяха публикувани във в-к „Карнобатски глас”- 16 публикации, в”Читалищен вестник”- 1 бр., във в-к „Тракия”- 1 бр., в „Пенсионери”- 1 бр. и стотици публикации в „Екзархантимовска светлина”.

 ***ДЕЙНОСТ НА ЛИТЕРАТУРЕН КЛУБ „ПЕТЯ ДУБАРОВА” КЪМ ЧИТАЛИЩЕТО.***

 За дейността на литературния клуб с ръководител Георги Георгиев, говорят преди всичко издадените литературни творби и в тясна връзка с читалищното настоятелство, което успя да събере все още разпръснатите живи въглени в едно огнище с действащи искри.

 Първият лъч бе, книгата на съставителя и автор – поета Георги Георгиев, под заглавието „Екзархантимовско ято”, което поведе ятото към литературния небосклон.

 През изминалата година излязоха от печат книгите на: Мина Пеева –„Разказът на спомените”, на Георги Георгиев – „Вис над дълбините”, на Байчо Праматаров – „С корени от Странджа”.

 Издателската дейност на членовете на литературния клуб продължава и през тази година. По издаването на нови книги работят Мина Пеева и Славка Христова.

 Пожелаваме много успехи на членовете на литературен клуб „Петя Дубарова” на литературния небосклон.

 ***III. ФОЛКЛОРНА ДЕЙНОСТ***

 Читалището ни е живата връзка на населението и подрастващите с нематериалното културно наследство. През своето 95 годишно съществуване то се утвърди като активен участник в съхранението и популяризирането на българското. В съвременните условия то продължава да осъществява активен диалог, да участва в процеса на издирването на характерните за нашето населено място традиции, обичаи и песни, да насърчава предаването им към следващите поколения. С многообразието на традициите се осъществява живата връзка на поколения и родове с миналото и естествен мост към бъдещето.

 Чрез самодейният фолклорен състав - читалището спомага не само за запазването на това наследство, но и стимулира интегрирането ни в европейския културен обмен. Първото участие на групата е на 18.05.2019г. в XXVIII Общински събор на народното творчество в гр.Карнобат, където групата се представи много добре и получи освен грамота и поощрителна парична награда. Към края на месеца фолклорната ни група имаше местна изява – участие в откриването на Хотелски комплекс „Щъркелите”, групата бе бурно аплодирана от присъстващите за отличното им представяне. Друго участие имахме в първи събор на нар. творчество в с.Деветак, след това на 16.06.2019г. участие в XIV Национален конкурс „С песните на Стайка Гьокова” в гр.Карнобат, откъдето участниците се завърнаха с грамота за участие и добро представяне, а към края на месеца участваха в III Национален фолклопен събор „С мирис на теменуги” в с.Яворово /Старозагорско/. От там те получиха III-то място и бронзов медал. Грамота за отлично представяне получи групата от участието си в събора на с.Мелница. Последната изява за 2019 година на фолклорната група бе в събора за надпяване в с.Воден, откъдето групата получи грамота за отлично представяне.

От изброените участия през 2019 г. се вижда, че фолклорната ни група се представя отлично, за което благодарим на участничките: Гинка Димитрова, Каля Димитрова, Димка Стаматова, Веселина Стойнова, Софийка Иванова, Марийка Костова, Радка Неделчева и Йорданка Митева.

Благодарим на всички самодейци за положения труд, за отзивчивостта и участието им в дейността на читалището и им пожелаваме да са здрави и все така достойно да се представят на сцената, и да получават още по-големи награди.

 Важно е да отбележим, че фолклорната група към читалището във всички свои участия достойно защитава името на Народно читалище „Н.Й.Вапцаров - 1925 г.”.За нас се говори с уважение, на база - успехите, които сме постигнали. Фолклорната ни група е нашата визитка за представителност.

 С временен статут на самодейни форми при нас са Лазарската група и Коледарската група, които с годините добиват различен облик.

 ***IV. КУЛТУРНО ПРОСВЕТНА ДЕЙНОСТ -***  Неразделна част от живота на читалището е бита на народа и неговия духовен живот.

 Изминалата 2019 година бе изпълнена с културно просветни мероприятия, които се осъществяваха под ръководството на читалищното настоятелство и с активното участие на читалищните дейци.

 В настоящият кратък отчет намират отражение почти всички социални мероприятия, отразени по хронологичен ред, като се започне от първият ден на новата година до края на същата. С надежди за по-добър социален и духовен живот навлязохме в новата 2019 година през която бе богат културния календар на читалището ни. Има много празници, които организираме по местния, общински и национален културен календар. След посрещането на Новата година, Бабин ден, Деня на лозаря, Обесването на Васил Левски – Апостола на свободата, Първи март, 3-ти март – освобождението ни от турско робство, Празника на жената, Ден на детето и отбелязване на много годишнини от рождението или смъртта на видни поети, писатели и др. личности. Кулминацията е по време на честването на Деня на славянската писменост, българската просвета и култура – 24 май и Празника на селото, когато за всички възрасти и етноси има ден изпълнен с културно съдържание. Не можем да подминем и участието ни в Общинския събор на народното творчество, в „Кулинарната изложба” през м. декември и др..

 Казано накратко - има културен живот през цялата година съобразен с празниците и с потребителите. Празниците в ДГ „М. Палаузов” и организирането на културни събития, които допринасят за добрата социална атмосфера в с. Екзарх Антимово.

 ***V.МУЗЕЙНА ДЕЙНОСТ***

 Етнографският музей в Екзарх Антимово е основан и открит през 2000 година в чест на 75 годишния юбилей на читалището. През 2020 година, сега когато провеждаме годишното си отчетно събрание, той отбелязва 20 годишен юбилей и 95 годишния юбилей на читалището. За създаването на Етнографският музей участват всички читалищни деятели. Пример дава основателя на музейната сбирка – председателя на читалището, като дарява експонатите от семейната си етнографска сбирка, събирана в продължение на години. Последван от Димо Делев от с.Черково, който дарява събраните, изработени и грижливо съхранявани години наред, експонати от баща му Делю Делев. Много ценни дарения прави и Пенко Георгиев, който дарява на читалището - грамофон,диканя - 2 бр.,мангал и др.

 Някои от дарителите не са живи, но в музейния кът живее техния дух. Мнозина са читалищни дейци –дарители, на които е трудно да се изброят имената, но това може да се види от таблото с изброените им имена. С годините читалищните дарители непрекъснато се увеличават Ценни дарения направиха: Митко Славов, Иван Русев, наследниците на читалищния деятел Стоян Михалев Ковачев, Иванка Брадова, Славяна Георгиева, Гинка Димитрова, наследниците на Иван Павлов, Минка Ковачева и други, на които дарители не мога да спомена имената, за което се извинявам. На всички дарители пожелавам да продължават да обогатяват родния етнографски музей със своите дарения. Нека се множат експонатите ни.

 Благодарност на дарителите, на създателите и уредниците на етнографския музей –нашата читалищна гордост.

 ***VI. КАРТИННА ГАЛЕРИЯ***

 Етнографската сбирка в голяма степен по значение и популярност се равнява с художествената галерия. Създадена преди 37 години с щедрото дарение на Акад. проф. Христо Стайков е място в което всеки посетител може да се наслади на приказния свят на картините на големия художник, картините за оня свят, създаден и отдаден на богатия и приказен свят на древния епос, живите образи на хора и природа.

 За него, Акад. Иван Газдов казва: „Обръщам внимание на нещо много важно в изкуството, на което слабо се наблюдава, защото и то като таланта е невидимо. Става дума за излъчването на графичните картини на Стайков, които имат собствено поле на въздействие. Нормално е да се каже, че те са друг свят.

 Не случайно в цикъла „Пътуване към себе си”, пътуването му продължава със съзнанието на невероятни уникати.”

 Картинната галерия се обновява ежегодно с нови платна освен на автора и картини на други художници, като карнобатския Атанас Жеков, Ненчо Русев, Георги Трошанов, Недко Христов и други.

 Картинната галерия и етнографската сбирка изпълниха със съдържание читалището ни. Те са обект на посещение от ученици, местни жители, хора от града и посещавани от много пенсионерски клубове от околностите. От написаните впечатления на посетителите се чувства удовлетвореността им от видяното.

 Читалищното настоятелство полага необходимите грижи за обогатяването с експонати и обновяването на картинната галерия, както и с поддържането им в приличен вид.

 ***VII. СТОПАНСКА ДЕЙНОСТ.***

След основния ремонт на покрива, на сцената и обновяване на част от ел. инсталацията, в значителна степен читалището има вид на стопанисвана сграда с представителен вид. През изминалата 2019 година се полагаха грижи по опазването и съхранението на читалищното имущество. Обновен бе интериора на библиотеката, като за целта поетапно бяха закупени 3 бр. секции /стелажи/ за 3098.40 лв., чрез които тя доби нов облик. Закупена бе и тонколона – 220.00 лв., така необходима при провеждане на културни мероприятия.

 За поддържане на сградата и двора на читалището се извършваха различни дейности. Редовно се почистваха тревните площи, които бяха периодично окосявани и поливани. Извършен бе частичен ремонт на водоснабдяването, ремонт на картини и портрети, както и на музейни експонати. Извършено бе и прочистване от стари и ненужни предмети, на дървесни отпадъци от строителството, на помощните помещения, своевременно снабдяване и поддържане на отоплителния материал и други грижи. След почистването на двора от храсти и бурени ремонта на оградата, считаме, че читалището има приличен вид.

 ***VIII.ФИНАНСОВА ДЕЙНОСТ***

 За нас е важно финансовия ресурс да бъде разпределен така, че да стига и обезпечава основните и допълнителни дейности в читалището. С годините доказваме, че се справяме добре, щом приключваме успешно година и не оставаме с неразплатени задължения. През изминалата година читалището работи по утвърдени субсидии, отпуснати от държавния и общ. бюджет, като за НЧ „Н.Й.Вапцаров-1925 г.” субсидията бе 16 100 лв. и финансови постъпления от наем /ЗЕМЯ/- 10 173.65 лв.,от художествена самодейност и народни увеселения – 90.00 лв., членски внос - 67.00 лв., дарения – 200.00 лв. Винаги имаме остатък от предходната година с който да започнем новата година, а за 2019 г. той е 7538.76 лв. или всичко ***приходи за 2019 год. са 34 169.41 лв***./като в т.ч влизат отпуснатите по проекта от МК – 1741.00 лв./

 ***Изразходваните средства за 2019 г. са както следва:*** \*Заплати ( в т.ч. за Гр.дог.) - 12 590.05 лв.; Канцеларски материали - 169.28 лв.; Телефонни, телеграфни и пощенски такси - 742.56 лв.; Отопление, осветление и вода - 1203.33 лв.; Поправка и поддръжка на имуществото –

442.91 лв.; Обзавеждане и инвентар - 3416.87 лв.; Командировки - 331.00 лв. Библиотечна дейност - 2649.21 лв. /като в т.ч. влизат закупените по проекта книги за 1741.00 лв./; Културни мероприятия - 571.13 лв.; 3а фолклорната група - 1218.09лв.; Членски внос за СНЧ - 24.00 лв.; Награди - 207.90 лв.; Разход за вестника - 1 077.03 лв.; Такси и лихви ДСК - 346.45 лв.;

Корпоративен данък - 1037.37 лв.; *Осигуровки от работодател* - 1959.68 лв. /в т.ч - ТЗПБ - 41.70 лв.; ДЗПО – 0.00 лв.; ДОО-1420.88 лв.; ЗОВ - 497.10 лв./; Други р-ди - 683.65 лв.; Абонамент за 2019 год. - 292.20 лв.

ВСИЧКО РАЗХОДИ :………………………..28 962.41 лв.

 ОСТАТЪК към 31.12.2019 год.: ……………………….5 207.00 лв.

Съгласно ЗНЧ, читалището представя ежегодно пред кмета на общината и общинския съвет доклад за осъществените читалищни дейности в изпълнение годишната програма за дейността си и за изразходваните от приетата програма средства през предходната година.

 Читалищното настоятелство счита, че и през предстоящата 2020 година ще използва рационално и по определените направления приходите, така, че да се осъществят набелязаните цели.

 ***ИЗВОДИ***: Отчитаме, че постигнатото не е малко. Може и има възможност да се работи за още по-добри резултати. Утвърждава се мястото на читалището като обществено значима институция със собствен принос в полза на гражданите. Считаме, че посоката, в която се развива дейността ни и реализираните инициативи способстват за постигане на дългосрочните цели, които сме си поставили. Ръководството и екипът на читалището продължават да работят за разширяване кръга от партньори с културни институти, учебни заведения, както и в посока на подобряване на предлаганите услуги, с цел привличане на нови потребители. Търсим възможности за кандидатстване по проекти и програми, с които да обезпечим дейността на читалището. Читалищното настоятелство работи усърдно за развитието на читалищната дейност въпреки миграцията и влезлите в ежедневието ни компютърни технологии, защото читалището е мястото където се съхранява и популяризира българската духовност, защото то е „огнището на много огньове”.

 Това е отчета на нашето читалище за изминала 2019 календарна година. Това са искрите, които отиват в пламъка на огъня който вече 95 години носи достойно своето име НЧ „Н.Й.Вапцаров-1925 г”. Тук се пази родовата памет, тук са корените, тук е бита и традицията, тук е иновацията, тук идват и хората, защото читалището си извоюва името на авторитетен културен институт, готов да приеме предизвикателствата на новото време , отговорно да се справи със сериозни теми и всичко това с едничката заветна цел – да направим по красив делника и да изпълним със съдържание празника на местната ни общност .

 ***Благодаря за вниманието!***

 ***Председател:*** ............................

 / Б. Праматаров/

 ***Секретар:*** .................................

 /С. Делева/